# Kings Row

| Kings Row |
| --- |
| Trajanje: 2 minute i 52 sekunde.2:52Dostupni titlovi.CCtrailer za film |
| Režija | Sam Wood |
| Producent | Hal B. Wallis |
| Scenario | Casey Robinson |
| Predložak | *Kings Row*; autor: Henry Bellamann |
| Uloge | Ann Sheridan Robert Cummings Ronald Reagan Betty Field Charles Coburn Claude Rains Judith Anderson Maria Ouspenskaya |
| Muzika | Erich Wolfgang Korngold |
| Fotografija | James Wong Howe |
| Montaža | Ralph Dawson |
| Studio | Warner Bros. |
| Distribucija | Warner Bros. |
| Premijera | 2. februara 1942 (1942-02-02) |
| Trajanje | 127 min. |
| Zemlja |  Sjedinjene Države |
| Jezik | engleski |
| Budžet | 1,081.698 $ |
| Bruto prihod | 5,093 mil. $ |

Kings Row je američki crno-bijeli igrani film snimljen 1942. godine u režiji Sama Wooda, poznat po nastupu budućeg predsjednika Ronalda Reagana koji se smatra najboljim u njegovoj glumačkoj karijeri.

Film predstavlja adaptaciju istoimenog romana Henryja Bellamanna. Radnja je smještena u gradić na američkom Srednjem zapadu 1890-ih. Protagonist, koga tumači Robert Cummings, je mladi ljekar rodom iz grada koji će se tokom obavljanja prakse suočiti s mnogim mračnim tajnama svojih sugrađana, uključujući duševnu bolest, samoubistva i izopačenost među vlastitim kolegama, čija žrtva postaje njegov najbolji prijatelj, koga tumači Ronald Reagan.

Bellammanov roman je izdan dvije godine ranije i postao je bestseler, te je hollywoodski studio Warner Bros. brzo dobavio prava na ekranizaciju. Njegov "sočni" sadržaj je, međutim, postavio pitanje može li se uopće ekranizirati u skladu s uzusima tadašnjeg strogog cenzorskog kodeksa. Iako je Joseph Breen, šef hollywoodskog cenzorskog ureda, ispočetka prema tome bio skeptičan, na kraju mu je dostavljen zadovoljavajući scenarij iz koga su uspješno izbačeni svi "problematični" sadržaji.

Film je postigao veliku gledanost, a najbolji dojam je ostavio Reagan, iako se ne pojavljuje u glavnoj ulozi. To se najviše odnosilo na scenu u kojoj se njegov lik budi iz anestezije i vidi da su mu amputirane noge, te zavapi "Gdje je ostatak mene?". Reagan je kasnije tvrdio da mu je to najbolja i najdraža uloga u životu, te je rečenicu ("Where is the rest of me") iskoristio kao naslov svojih memoara 1966. godine. Uspjeh filma se, međutim, nije pretočio u naročito dojmljivu glumačku karijeru, s obzirom da je nedugo nakon dolaska filma u kino Reagan zbog ulaska SAD u rat regrutiran u američku vojsku.

1955. je po motivima filma snimljena i kratkotrajna TV-serija.

## Uloge

* Ann Sheridan ... Randy Monaghan
* Robert Cummings ... Parris Mitchell
* Ronald Reagan ... Drake McHugh
* Betty Field ... Cassandra Tower
* Charles Coburn ... Dr. Henry Gordon
* Claude Rains ... Dr. Alexander Tower
* Judith Anderson ... Mrs. Harriet Gordon
* Nancy Coleman ... Louise Gordon
* Kaaren Verne ... Elise Sandor
* Maria Ouspenskaya ... Madame von Eln
* Harry Davenport ... Pukovnik Skeffington
* Ernest Cossart ... Pa Monaghan
* Ilka Grüning ... Anna (kao Ilka Gruning)
* Pat Moriarity ... Tod Monaghan
* Minor Watson ... Sam Winters

## Reference

## Vanjske veze

* *Kings Row* na sajtu IMDb
* *Kings Row* na filmskoj bazi podataka TCM
* *Kings Row* u katalogu Američkog filmskog instituta
* *Kings Row (1942)* na Rotten Tomatoes-u (`en`)